dwar il-Loġistika tat-Trasport tal-Merkanzija fl-Ewropa - is-soluzzjoni għal mobilità sostenibbli Kumitat għat-Trasport u t-Turiżmu OPINJONI TAL-KUMITAT GĦALL-INDUSTRIJA, IR-RIĊERKA U L-ENERĠIJA…………14 MOZZJONI GĦAL RIŻOLUZZJONI TAL-PARLAMENT EWROPEW dwar il-Loġistika tat-Trasport tal-Merkanzija fl-Ewropa - is-soluzzjoni għall-mobilità sostenibbli Il-Parlament Ewropew , – wara li kkunsidra l-Istrateġija ta' Liżbona l-ġdida li għaliha l-implimentazzjoni b'suċċess ta' sistema loġistika effiċjenti hi fattur importanti, u l-konklużjonijiet tal-Kunsill dwar il-kontribuzzjoni tas-settur tat-trasport lill-Istrateġija ta' Liżbona, – wara li kkunsidra r-reviżjoni ta' nofs iż-żmien tal-White Paper ta' l-2001 dwar it-Trasport ( COM(2006)0314 ), li tinkludi kapitolu dwar il-loġistika tat-trasport bħala mezz ta' mobilità intelliġenti, – wara li kkunsidra l-Komunikazzjoni tal-Kummissjoni dwar il-Loġistika tat-Trasport tal-Merkanzija fl-Ewropa - is-soluzzjoni għall-mobilità sostenibbli ( COM(2006)0336 ), – wara li kkunsidra r-riżoluzzjoni tiegħu ta' l-14 ta' Frar 2007 dwar il-kontribut għall-Kunsill tar-Rebbiegħa ta' l-2007 fir-rigward ta' l-Istrateġija ta' Liżbona – wara li kkunsidra l-proposti u l-linji gwida tal-Kummissjoni u l-pożizzjonijiet tal-Parlament dwar il-Fondi Strutturali u l-Fondi ta' Koeżjoni kif ukoll dwar is-Seba' Programm ta' Qafas dwar ir-Riċerka, – wara li kkunsidra l-konklużjonijiet tal-Presidenza tad-9 ta' Marzu 2007 dwar il-bidliet klimatiċi, – wara li kkunsidra l-konklużjonijiet tal-Kunsill tat-12 ta' Diċembru 2006 dwar il-komunikazzjoni tal-Kumissjoni dwar il-loġistika tat-trasport tal-merkanzija fl-Ewropa, – wara li kkunsidra l-opinjoni tal-Kumitat Soċjali u Ekonomiku Ewropew dwar il-politika Ewropea tal-loġistika ĠU C 97, 28.4.2007, p. – wara li kkunsidra r-Regola 45 tar-Regoli ta' Proċedura tiegħu, – wara li kkunsidra r-rapport tal-Kumitat għat-Trasport u t-Turiżmu u l-opinjoni tal-Kumitat għall-Industrija, ir-Riċerka u l-Enerġija ( A6-0286/2007 ), A. billi l-miżuri implimentati sa mill-2001 mill-Politika Ewropea Komuni għat-Trasport m'humiex biżżejjed aktar biex jiffaċċjaw l-isfidi ġodda ekonomiċi, soċjali u ambjentali, B. billi s-settur tat-trasport u tal-loġistika jkompli jiżviluppa bħala fergħa importanti ta' l-ekonomija fis-settur tas-servizzi u joffri prospetti ta' impjieg, C. billi loġistika tal-merkanzija effiċjenti u effettiva bħala parti integrali mis-sistema tat-trasport ta' l-UE hija neċessarja għall-effiċjenza u għall-kompetittività ekonomika, għall-użu mill-aħjar tar-riżorsi, għall-ħolqien ta' opportunitajiet ta' impjieg, għall-protezzjoni ta' l-ambjent u għat-titjib fis-sikurezza u fis-siġurtà, D. billi s-settur tal-loġistika huwa vitali għall-koeżjoni soċjali, ekonomika u territorjali u għall-inklużjoni aħjar ta' l-inħawi u tar-reġjuni li jinsabu fit-truf ta' Ewropa mkabbra, Jilqa' l-komunikazzjoni t'hawn fuq dwar il-loġistika tat-trasport tal-merkanzija fl-Ewropa u jappoġġja konsultazzjoni mal-partijiet interessati relevanti sabiex jinstabu soluzzjonijiet għal ostakli eżistenti; Japoġġja l-intenzjoni tal-Kummissjoni biex tippreżenta Pjan ta' Azzjoni għal-loġistika tat-trasport tal-merkanzija fil-Ħarifa ta' l-2007; li għandu jservi biex il-loġistika titqiegħed fuq l-aġenda politika u biex il-profil tiegħu jogħla billi l-enfasi jkun fuq il-potenzjal, il-popolarita u l-utilità tiegħu; Jirrikonoxxi l-interess tar-rabta li għamlet il-Kummissjoni bejn il-loġistika u l-komodalità permezz tad-definizzjoni tagħha b'ħarsa lejn kull mod fuq bażi individwali u l-integrazzjoni tagħhom fil-ktajjen tal-loġistika, li l-modi kollha ta' trasport għandhom ikunu mħeġġa li jrendu fuq livell kompetittiv u sostenibbli; Simplifikazzjoni tal-piż amministrattiv Jinnota li l-loġistika hi primarjament attività ta' negozju; iqis madankollu li l-awtoritajiet pubbliċi jista' jkollhom rwol u jaġixxu bħala faċilitaturi speċjalment fejn għandu x'jaqsam it-titjib tal-qafas għal trasport tal-merkanzija multimodali; Jirrikonoxxi l-importanza ta' l-iżvilupp ta' ċentru amministrattiv li "jservi għal kollox" fis-settur sabiex tiżdied l-effiċjenza, titnaqqas il-burokrazija u jitnaqqsu l-ispejjeż; Jilqa' l-intenzjoni tal-Kummissjoni biex teżamina d-dettalji u l-valur miżjud ta' l-istabbiliment ta' dokument wieħed tat-trasport, bħala mudell ta' l-UE, għat-trasport kollu ta' prodotti, irrispettivament mill-mod ta' trasport; jikkunsidra madankollu, li dokument bħal dan għandu jipprovdi impriża ta' trasport b'ċertezza legali ċara u għandu jissostitwixxi n-numru kbir ta' dokumenti eżistenti tat-trasport; Jistieden lill-Kummissjoni biex tintensifika x-xogħol dwar l-issimplifikar tal-proċeduri tat-tbaħħir fuq distanzi qosra u li tagħmel il-kunċett tar-Rotot tal-Baħar aktar operabbli; bl-istess mod, jippromwovi proposti oħra għal rotot ta' l-ilma fuq l-art taħt l-inizjattiva NAIADES; jitlob biex jinħatar kordinatur Ewropew fil-futur qarib biex jittratta r-Rotot tal-Baħar, li huma inklużi fost il-proġetti ta' prijorità TEN-T; Jappoġġja d-diskussjoni mibdija mill-Kummissjoni, imħeġġa mill-Green Paper bit-titolu "Lejn politika marittima tal-ġejjieni għall-Unjoni: Viżjoni Ewropea għall-oċeani u l-ibħra" ( COM(2006)0275 ), rigward 'Spazju Marittimu Komuni Ewropew' futur, u jistieden lill-Kummissjoni biex tressaq proposti fejn il-kabotaġġ intra-Komunitarju jieqaf jiġi trattat bħala trasport internazzjonali fuq perjodu medju; Sistemi ta' trasport intelliġenti 9. innota l-importanza għal-loġistika ta' sistemi avvanzati ta' informazzjoni u ta' komunikazzjoni u l-iżvilupp ta' "trasport intelliġenti" speċjalment permezz ta' Galileo u inizjattivi oħra ta' l-UE, eż. SESAR (Sistema Ewropea ta' l-Immaniġġjar tat-Traffiku ta' l-Ajru), ERTMS (sistema Ewropea ta' senjalazzjoni tal-ferroviji), RIS (Servizzi ta' Informazzjoni dwar ix-Xmajjar), u SafeSeaNet, kif ukoll sistemi innovattivi ta' tiftix u ttraċċar; Jenfasizza l-importanza ta' sistemi tat-trasport intelliġenti (ITS) għat-titjib ta' l-effiċjenza tal-modi kollha tat-trasport u jinkoraġġixxi l-użu ta' dawn is-sistemi bħala kwistjoni ta' prijorità fl-UE, waqt li tingħata attenzjoni partikulari lill-interoperabilità sħiħa tagħhom u sabiex jiġi żgurat aċċess indaqs għal dawn is-sistemi, speċjalment fejn għandhom x'jaqsmu l-SMEs; Jenfasizza l-importanza li tiġi żviluppata l-merkanzija-e (e-freight) bħala mezz biex titnaqqas il-burokrazija, biex jitħaffu l-proċeduri u biex tingħata l-opportunità li jiġi razjonalizzat u mnaqqas in-numru ta' formoli li jridu jimtlew, speċjalment fit-trasport ta' merkanzija transkonfinali; Jinsisti li sabiex l-ITS tkun taħdem bi sħiħ fuq livell ta' l-UE, huwa essenzjali li jkun hemm aktar kompatibilità u interoperabilità bejn sistemi qodma u ġodda; Jirrikonoxxi li l-iżvilupp ta' l-ITS jeħtieġ li jkun iffinanzjat kif suppost u appoġġjat mill-programmi xierqa tat-taħriġ, li fihom tingħata attenzjoni speċjali għall-iżgurar ta' aċċess sħiħ mill-SMEs; Infrastrutturi u politika ta' Investiment Jiddeplora l-impatt tal-pożizzjoni tal-Kunsill dwar l-iffinanzjar tat-TEN-T dwar l-iżvilupp tal-loġistika tat-trasport tal-merkanzija fl-UE; iħeġġeġ lill-Kummissjoni, lill-Kunsill u lill-Istati Membri biex jieħdu l-opportunità offruta mid-dibattitu għall-2008 u l-2009 dwar l-iffinanzjar tal-politiki ta' l-UE biex b'mod definittiv tiġi solvuta l-problema permanenti ta' nuqqas ta' ffinanzjar tal-Politika Komuni għat-Trasport, speċjalment fir-rigward tal-proġetti tat-TENs u ta' l-ITS; jipproponi li fid-deċiżjonijiet futuri ta' finanzjament tat-TEN-T jigi kkunsidrat il-valur mizjud tal-komponent ta' loġistika; Biex tingħata spinta lejn ir-rivitalizzazzjoni tal-linji ferrovjarji Ewropej, sabiex tiżdied il-kapaċità ta' tagħbija tal-merkanzija, iħeġġeġ lill-Kummissjoni biex tfassal u tiżviluppa sistema ferrovjarja ddedikata u biex tressaq inizjattivi mmirati li jiksbu dan, billi jiffukaw b'mod speċjali fuq kurituri transkonfinali u l-iżvilupp ta' ċentri inter-modali; bl-istess mod iħeġġeġ lill-Istati Membri kollha biex jappoġġjaw din l-inizjattiva fuq livell nazzjonali; Jitlob lill-Kummissjoni biex tiżġura d-disseminazzjoni ta' l-aħjar prattika fl-iffinanzjar tal-loġistika bħala parti mill-Pjan ta' Azzjoni, pereżempju inizjattivi varji li jużaw kofinanzjament privat-pubbliku, possibilitajiet tal-Bank Ewropew għall-Investiment u l-Fond Ewropew għall-Investiment u strumenti strutturali; jitlob lill-Kummissjoni biex tipprova testendi soluzzjonijiet li attwalment għaddejjin minn żvilupp għall-proġetti ta' żmien medju u twil ta' l-UE, bħal Galileo, għal proġetti ta' infrastruttura oħrajn; Taħriġ u attrazzjoni ta' professjonijiet tal-loġistika Jilqa' b'sodisfazzjon il-fatt li l-Kummissjoni tirrikonoxxi t-taħriġ u t-taħriġ tul il-ħajja bħala prijorità u jappoġġja proposta għall-iżvilupp ta' standards komuni għat-taħriġ u kriterji ta' referenza fuq bażi volontarja, kif ukoll rikonoxximent reċiproku ta' kapaċitajiet, għarfien u kompetenzi ta' l-istaff kollu involut fit-trasport u fil-loġistika; Jinsisti li n-nuqqas ta' staff kwalifikat li hemm fil-loġistika f'kull livell u f'kull settur, jista' jingħeleb billi jiġi offrut taħriġ adegwat u b'mod xieraq u tiżdied kif meħtieġ l-attrazzjoni tal-professjoni; Jappoġġa l-intenzjoni tal-Kummissjoni li tadotta Green Paper dwar it-Trasport Urban u jitlob għall-inklużjoni ta' kapitolu dwar il-loġistika urbana b'enfasi partikulari fuq it-tixrid ta' l-aħjar prattika; Standardizzazzjoni Jitlob li jiġi ppreparat studju bir-reqqa mill-Kummissjoni dwar jekk piżijiet varji humiex xierqa u biex tkejjel l-istandards fis-settur tat-trasport tal-merkanzija fid-dawl tal-bidla teknoloġika u minħabba ċ-ċirkostanzi attwali, wara konsultazzjoni sħiħa mal-partijiet kollha involuti; Jinsisti li l-Pjan ta' Azzjoni għal-Loġistika għandu jappoġġja l-loġistika innovattiva, il-ko-modalità, u mobilità aktar sikura u sostenibbli; jipproponi li l-użu ta' vetturi ta' merkanzija ta' 60 tunnellata għandu jiġi permess mill-Kummissjoni għal ċertu rotot u dan isir biss b'talba ta' Stat Membru u biex isir fih; jikkunsidra li fl-evalwazzjoni ta' talbiet bħal dawn, trid tingħata attenzjoni, b'mod partikolari, għal fatturi bħal ma huma l-infrastrutturi eżistenti u l-kunsiderazzonijiet tas-sikurezza; Sigurtà Jinnota li s-sigurtà tat-trasport hija tema li l-Kummissjoni għandha l-intenzjoni li tindirizza fil-Pjan ta' Azzjoni tagħha; jinsisti li l-azzjonijiet li għandhom jittieħdu għandhom jiżguraw l-ogħla livell ta' sigurtà filwaqt li tiġi infurzata l-pożizzjoni ta' l-UE fuq livell internazzjonali; madankollu fl-istess ħin jenfasizza l-bżonn għal relazzjoni bilanċata bejn il-proċeduri ta' sigurta u l-moviment ħieles ta' prodotti, punt li kien tqajjem ukoll mill-Kummissjoni; Jinnota li jista' jkun hemm il-każ li s-sigurta ta' tagħbija f'trasport ta' merkanzija kontra serq u piraterija ma tiġix indirizzata sew mill-Pjan ta' Azzjoni; jinsisti li għandhom jittieħdu azzjonijiet sabiex jiġġieldu kontra l-krimini organizzat, speċjalment f'żoni transkonfinali u fit-trasport internazzjonali ta' merkanzija li jinvolvi pajjiżi terzi; Ippjanar Jistieden lill-Istati Membri jippreparaw pjanijiet ta' azzjoni nazzjonali għal-loġistika tat-trasport tal-merkanzija fi ħdan il-qafas ġenerali tal-Pjan ta' Azzjoni ta' l-UE; Jappoġġja l-proposta tal-Kummissjoni li jitwaqqfu 'focal groups' li jindirizzaw ostakoli u jħeġġeġ li din l-attività ma tkunx illimitata għall-modi ta' eżaminazzjoni separatament u mingħajr opinjoni ġenerali żviluppata; jenfasizza f'dan il-kuntest li, l-istrateġiji ta' maniġġjar biex ikun promoss aktar l-użu ta' kapaċita ta' flotta u l-użu mingħajr problemi ta' infrastruttura, jinkludu potenzjal konsiderevoli għal-loġistika tat-trasport sostenibbli tal-merkanzija; Jitlob li jkun hemm koperazzjoni mill-qrib u permanenti fost il-parteċipanti relevanti kollha fit-trasport u l-loġistika kemm fuq livelli nazzjonali u Ewropej biex, fost affarijiet oħra, jittrattaw l-eliminazzjoni prattika ta' punti ta' konġestjoni; Jistieden lill-Kummissjoni biex tiddiskuti l-isfidi u s-soluzzjonijiet possibbli futuri għal-loġistika tat-trasport tal-merkanzija fl-Ewropa u f'forum Ewropew ta' loġistika li għandu jsir kull sena; Jistieden lill-Kummissjoni sabiex tagħmel progress mill-aktar fis possibbli fl-iżvilupp ta' database ta' statistika aġġornata u effiċjenti għal-loġistika ta' l-UE li tikkonċentra fuq data effettiva u essenzjali u ma tinvolvix sforzi mhux neċessarji min-naħa tal-parteċipanti kkonċernati u, biex meta tagħmel dan, tieħu ħsieb li ma timponix fuq l-industrija Ewropea rekwiżiti addizzjonali ta' rappurtar; Jitlob, b'mod partikolari, li jsir progress fit-twaqqif ta' sett komuni ta' miżuri ta' kejl u terminoloġija miftiehma għal skopijiet ta' statistika fl-Istati Membri kollha u biex tinkiseb iktar informazzjoni dwar il-movimenti ta' kontejners; Jinsisti dwar l-importanza tal-moviment ħieles tal-merkanzija fil-Komunità, u għaldaqstant jitlob lill-Kummissjoni sabiex iżżid l-isforzi tagħha biex tħeġġeġ implimentazzjoni xierqa u biex tinforza r-regolamenti u d-direttivi eżistenti; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni. Il-loġistika hija bażikament il-proċess ta' ppjanar, l-implimentazzjoni u l-kontroll tal-fluss effiċjenti u effettiv u tal-ħażna ta' prodotti, servizzi u informazzjoni relatata mill-punt ta' l-oriġini sal-punt tal-konsum. Madankollu, lil hinn minn din id-definizzjoni ġenerali, il-loġistika effiċjenti u sostenibbli għandha impatt ewlieni, għalkemm spiss moħbi, fuq il-ħajja ta' kuljum taċ-ċittadini kollha Ewropej. Għandha potenzjal konsiderevoli biex ittejjeb il-kwalità tal-ħajja f'bosta oqsma, mill-livell lokali sal-livell globali. Għalkemm il-loġisitka sa issa kienet kwistjoni li għandha x'taqsam ma' l-industrija, l-entitajiet Statali għandhom jgħinu biex joħolqu ambjent favorevoli, biex jipprovdu soluzzjonijiet għall-konġestjoni eżistenti u biex iqajmu kuxjenza pubblika dwar il-potenzjali pożittiv ta' dan is-settur. F'dawn iċ-ċirkustanzi, il-ħsieb tal-Kummissjoni li tfassal Pjan ta' Azzjoni Ewropew dwar il-loġistika tat-trasport tal-merkanzija jintlaqa' b'sodisfazzjon. Il-loġistika tal-merkanzija kienet fattur importanti fl-iżvilupp tat-tkabbir Ewropew u tal-kompetittività. Il-loġistika għandha rwol ewlieni biex tiżgura li l-ekonomija ta' l-UE taħdem b'mod effiċjenti, u tikkostitwixxi madwar 13% tal-Prodott Gross Domestiku fl-UE meta wieħed iqis l-attività kollha. Fl-istess waqt, l-infiq għal-loġistika (trasport u ħażna) jirrappreżenta medja ta' 10% sa 15% tal-prezz finali tal-prodotti manifatturati fl-Ewropa. L-impatt ekonomiku tal-loġistika huwa enormi. Meta wieħed iqis ir-rati ta' tkabbir mistennija fit-trasport tal-merkanzija – madwar 50% bejn l-2000 u l-2020 – l-irwol tal-loġistika fil-ġejjieni se jkun aktar importanti fil-kisba ta' sistema ta' trasport effiċjenti, sostenibbli, aċċessibbli u sikura. F'dan il-kuntest, il-loġistika tagħti kontribut essenzjali favur l-għanijiet ta' Liżbona. Bl-istess mod, billi s-settur tat-trasport jirrappreżenta 20% tal-konsum totali ta' enerġija primarja fl-Ewropa, li minnu 98% huwa bbażat fuq il-fjuwils fossili, huwa għandu impatt ambjentali ewlieni. Il-konklużjonijiet tal-Kunsill Ewropew tad-9 ta' Marzu 2007 jinkludu l-għanijiet li ġejjin: · li l-konsum ta' l-enerġija ta' l-UE jitnaqqas b'20% meta mqabbel ma' l-istimi għall-2020, · li l-emissjonijiet tal-gassijiet serra jitnaqqsu mill-inqas b'20% meta mqabbla ma' l-1990, · li titwaqqaf mira li torbot li 20% tal-konsum totali ta' l-enerġija fl-UE jiġi minn enerġiji li jiġġeddu, · li titwaqqaf mira minima li torbot li 10% tal-konsum ġenerali tal-fjuwils (petrol u diesel) fl-UE jkun mill-bijofjuwils sa l-2020, Is-settur tat-trasport ukoll għandu jikkontribwixxi favur l-implimentazzjoni ta' dawn id-deċiżjonijiet. F'dan il-kuntest, jeħtieġ li tiżdied l-effiċjenza. Minħabba l-irwol tagħha fit-trasport tal-merkanzija, il-loġistika jista' jkollha rwol ewlieni li jikkontribwixxi biex jinkisbu t-tnaqqis fl-emissjonijiet tal-karbonju flimkien ma' miri oħra, u rigward l-azzjoni konġunta biex il-bidla tal-klima titnaqqas kemm jista' jkun. It-tnaqqis ta' l-emissjonijiet tal-gassijiet serra u d-dipendenza fuq il-fjuwil huwa għan ewlieni għall-Unjoni Ewropea. Il-ħolqien ta' suq wieħed fi ħdan l-Unjoni Ewropea u l-globalizzazzjoni tal-kummerċ wasslu għat-tkabbir fis-settur tat-trasport u l-loġistika u żiedu s-sinifikat ekonomiku tiegħu. Il-prattika ta' "kunsinna fil-ħin preċiż" ukoll tat kontribut favur it-tkabbir ta' l-attività fis-settur. It-trasport tal-merkanzija fl-UE 25 żdied bi 28% mill-1995 sa l-2004 (kif imkejjel b'miljuni ta' tunellati-kilometri). Dan jaqbeż it-tkabbir fil-Prodott Gross Domestiku. Dan it-tkabbir fil-loġistika tat-trasport tal-merkanzija jwassal għal sfidi, minbarra li joħloq l-opportunitajiet. Għal dawn ir-raġunijiet, il-Kummissjoni ppreżentat dokument ta' konsultazzjoni dwar il-loġistika biex tippromwovi l-inter-modalità fit-trasport tal-merkanzija u fl-2006, b'mod aktar formali, Komunikazzjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni dwar "Il-loġistika tat-trasport tal-merkanzija fl-Ewropa - it-triq lejn mobilità sostenibbli" ( COM(2006)0336 finali). Fuq il-bażi ta' dawn l-inizjattivi, il-Kummissjoni għandha l-ħsieb li twaqqaf strateġija ta' qafas għal-loġistika tat-trasport tal-merkanzija u mbagħad li tippreżenta Pjan ta' Azzjoni għal-Logistika tat-Trasport tal-Merkanzija din is-sena. Dan ir-rapport fuq inizjattiva proprja u r-riżoluzzjoni ta' miegħu se jgħinu biex ifasslu l-Pjan ta' Azzjoni billi jesprimu l-prijoritajiet u l-preokkupazzjonijiet tal-Parlament rigward l-iżvilupp tal-politika dwar il-loġistika fl-Unjoni Ewropea. Fit-12 ta' Dicembru 2006 l-Kunsill adotta l-konklużjonijiet tiegħu dwar il-Komunikazzjoni tal-Kummissjoni u wera attitudni favorevoli ħafna rigward din l-istrateġija. Fl-istess waqt, u b'mod paralleli, il-Kummissjoni nediet ir-reviżjoni ta' nofs it-terminu tal-White Paper dwar it-Trasport. Ir-rapportuer tixtieq tiżgura li l-pożizzjonijiet tal-Parlament rigward il-loġistika tat-trasport tal-merkanzija u rigward ir-reviżjoni ta' nofs it-terminu tal-White Paper dwar it-Trasport jikkumplimentaw lil xulxin. Prijoritajiet identifikati mill-Kummissjoni Il-Kummissjoni tqis il-loġistika tat-trasport tal-merkanzija l-ewwelnett bħala attività kummerċjali u tqis li l-irwol tagħha huwa li tgħin biex tipprovdi l-kundizzjonijiet ta' qafas adattati. F'dan il-qafas, u wara l-eżerċizzju tagħha ta' konsultazzjoni, il-Kummissjoni identifikat prijoritajiet u oqsma konkreti għall-azzjoni. Dawn huma l-identifikar u s-soluzzjoni ta' punti ta' konġestjoni; l-użu ta' Sistemi Intelliġenti ta' Trasport (ITS) fosthom it-trasport elettroniku tal-merkanzija; it-taħriġ fil-loġistika; l-istatistika; l-użu ta' l-infrastruttura; l-effiċjenza tas-servizzi, il-promozzjoni u s-simplifikar ta' ktajjen multimodali u standards rigward it-tagħbija. Rigward il-punti ta' konġestjoni, il-Kummissjoni tipproponi li jitwaqqaf grupp ta' "Punti Fokali", magħmula minn rappreżentanti ta' Stati Membri, fornituri u konsumaturi ta' servizzi tal-loġistika, biex jidentifika u jsolvi l-punti ta' konġestjoni permezz ta' komunikazzjoni u organizzazzjoni mtejba u, fejn meħtieġ, azzjoni regolatorja u titjib fl-infrastruttura. Il-Kummissjoni tagħraf l-importanza tat-teknologija tal-komunikazzjoni u ssostni li għandu jkun hemm standards komuni u interoperabilità akbar bejn is-sistemi. Galileo se jkollha impatt pożittiv f'dan il-qasam, kif ukoll SESAR, RIS, SafeSeaNet, ecc., u l-loġistika tat-trasport tal-merkanzija se tibqa' prijorità fis-Seba' Programm ta' Qafas. Ġeneralment il-merkanzija elettronika (e-freight) għandha tiġi żviluppata biex tipprovdi soluzzjonijiet li jaqdu l-għanijiet kollha (one-stop shop) u tnaqqas il-formalitajiet amministrattivi. Dwar it-taħriġ, il-Kummissjoni qed tikkunsidra li tippromwovi l-iżvilupp ta' ċertifikazzjoni li tkun rikonoxxuta reċiprokament, fuq bażi volontarja, għall-ispeċjalisti tal-loġistika tat-trasport tal-merkanzija. Il-Kummissjoni tittama li tiżviluppa metodi xierqa għall-indikaturi statistiċi li bħalissa huma nieqsa fil-qasam tal-loġistika tat-trasport tal-merkanzija fl-UE. Hija tagħraf li l-infrastruttura eżistenti trid tintuża bl-aħjar mod, parzjalment billi tittejjeb l-effiċjenza tat-trażbord. Fejn meħtieġ, għandha tiġi pprovduta infrastruttura ġdida permezz tan-netwerks Trans-Ewropej (TEN-T) u tal-Fondi Strutturali u ta' Koeżjoni. Il-Kummissjoni tissuġġerixxi wkoll li titjieb il-kwalità tas-servizzi billi jiġu stabbiliti kriterji ta' riferenza Ewropej dwar il-kwalità, li l-interoperabilità timxi 'l quddiem fin-netwerk ferrovjarju u li jitħeġġu l-kurituri dedikati għat-trasport tal-merkanzija bil-ferrovija. Hija trid "ċentru amministrattiv li jaqdi l-għanijiet kollha", u li jinħolqu strutturi regolatorji "multi-modali" fuq livell globali sabiex jegħlbu n-natura frammentata tas-sistemi tar-responsabilità. Hija qed tqis ukoll mill-ġdid l-istandards għall-unitajiet ta' tagħbija intermodali. Osservazzjonijiet dwar l-istrateġija tal-Kummissjoni Osservazzjonijiet ġenerali Ir-rapporteur tilqa' l-Komunikazzjoni tal-Kummissjoni u tistenna bil-ħerqa l-Pjan ta' Azzjoni għal-Loġistika li se jiġi ppreżentat lill-Parlament. Qabel ma nħarsu lejn il-linji ta' azzjoni proposti fir-rapport, hemm xi punti li għandhom jiġu enfasizzati, u li mhumiex riflessi b'mod sħiħ fil-Komunikazzjoni. Minbarra l-impatt ekonomiku ġenerali tal-loġistika tat-trasport tal-merkanzija, ir-rapporteur hija konxja ferm ta' l-importanza ta' din il-loġistika sabiex jinkisbu l-għanijiet ta' Liżbona. Mingħajr settur effiċjenti ta' loġistika, mhux se jintlaħqu l-miri tat-tkabbir u ta' l-impjiegi, u magħhom il-mira biex l-UE ssir aktar attraenti għall-investituri u għall-ħaddiema. Ir-rapporteur tinsab imħassba li din il-perspettiva usa', kif ukoll il-potenzjal tagħha sabiex tnaqqas l-impatt ambjentali, jistgħu ma jiġux meqjusa fit-tfassil tal-Pjan ta' Azzjoni. Jeħtieġ li l-ispejjeż u l-gwadann ġenerali mill-kunsinna "fil-ħin preċiż" jiġu evalwati. Il-politika tal-loġistika m'għandhiex tibda mis-suppożizzjoni li din il-prattika għandha tiġi faċilitata jew estiża mingħajr ma jiġu evalwati l-ispejjeż reali f'termini ta' konġestjoni, sikurezza u ħsara ambjentali. Il-bilanċ bejn il-mezzi proposti permezz tal-kuncett il-ġdid tal-ko-modalità se jkun determinat fil-parti l-kbira tiegħu bl-ispejjeż relattivi għall-utent ta' kull mezz. Għalhekk huwa importanti li l-ispejjeż reali kollha għal kwalunkwe mezz jiġu integrati fil-prezz ta' l-użu tiegħu. F'dan il-qasam, jista' jkun tajjeb li wieħed iħares lejn dak li nkiseb f'termini ta' loġisitika ko-modali f'pajjiżi oħra, pereżempju fl-Iżvizzera. Ir-rapporteur tqis li settur tat-trasport tal-merkanzija żviluppat u ta' suċċess huwa element ċentrali sabiex il-politika dwar it-trasport tirnexxi b'mod ġenerali u sabiex jintlaħqu l-għanijiet stipulati fil-White Paper dwar it-Trasport. Għalhekk, il-politika dwar il-loġistika ma tistax titqies bħala żieda mhux obbligatorja għall-politika dwar it-trasport, iżda hija ċentrali għall-progress ekonomiku, ambjentali u soċjali fis-settur tat-trasport. Il-loġistika hija wkoll essenzjali sabiex żoni u regjuni mbiegħda jiġu inklużi b'mod effettiv fl-UE mkabbra, mill-perspettiva ekonomika kif ukoll soċjali, aspett li l-Komunikazzjoni ma tindirizzax direttament. Osservazzjonijiet speċifiċi Ir-rapporteur tagħkom tixtieq tavża kontra approċċ lejn riżoluzzjoni ta' l-ostakoli li tkun frammentata skond il-mezz tat-trasport. Dan ifisser li l-kawżi globali ta' ostakolu li jitfaċċa, ngħidu aħna, fil-port, jafu jkollhom karatteristiċi multipli u jestendu lil hinn mill-kapaċità tal-port innifsu jew minn kwistjonijiet relatati mas-settur marittimu. Il-Kummissjoni għandha tevita approċċ settorjali riġidu meta tistabbilixxi l-Punti Fokali u tindirizza l-kwistjoni ġenerali ta' ostakoli. Meta jintużaw mezzi differenti, kif neċessarjament isir fil-katina tal-provvista, huwa meħtieġ li tiġi bilanċjata mill-ġdid il-pożizzjoni tal-mezzi l-iktar dgħajfin (li għadhom rappreżentati l-inqas u li għandhom potenzjal ogħla għal tkabbir: il-ferroviji u l-passaġġi ta' l-ilma interni) u dan għandu jkun il-punt ta' l-azzjoni. B'rabta ma' dan hemm il-proposta għal netwerk għal servizzi tat-trasport ferrovjarju tal-merkanzija fil-kurituri dedikati għat-trasport tal-merkanzija bil-ferrovija li r-rapporteur tagħkom tappoġġja. Għandu jiġi rimarkat hawnhekk li l-Kummissjoni tagħmel riferenza għan-netwerk TEN-T. Tnaqqis fl-iffinanzjar ta' dan in-netwerk fil-kuntest tal-prospettiva finanzjarja 2007-2013 ifisser li l-enfasi trid tkun issa fuq proġetti transkonfinali ta' prijorità. Wasal iż-żmien ukoll li jitneħħew l-aħħar ostakoli ġeografiċi għall-moviment ħieles li għad fadal fl-Alpi u fil-Pirinej billi titjieb b'mod sostanzjali l-permeabilità. Sakemm l-Istati Membri jżidu l-investiment nazzjonali fit-TEN-T b'mod proporzjonat, hemm id-dubju kemm il-programm ikun jista' jagħti dak il-kontribut lil-loġistika tat-trasport tal-merkanzija bil-ferrovija li huwa meħtieġ mill-ekonomija Ewropea u l-ambjent. Naturalment, mingħajr tali investiment, dawk l-ostakoli li jinqalgħu permezz tal-limitazzjonijiet ta' l-infrastruttura aktarx ma jiġux solvuti. Fluss ta' informazzjoni u bażi statistika mtejba huma meħtieġa sabiex tiġi żviluppata politika tal-loġistika. Il-bażi statistika attwali ma tipprovdix lanqas data li wieħed joqgħod fuqha dwar l-impatt ekonomiku tal-loġistika tat-trasport tal-merkanzija fl-Ewropa u jiżvantaġġa 'l dawk li jfasslu l-politika u l-industrija. Ir-rapporteur tagħkom tistenna li l-Kummissjoni timxi 'l quddiem b'mod urġenti fir-rigward tal-proposta tagħha biex tiżviluppa metodoloġiji u indikaturi xierqa bħala indikaturi tal-prestazzjoni fis-settur li wieħed jista' joqgħod fuqhom u li dawn għandhom iservu ta' bażi għal kwalunkwe inizjattiva ta' politika. Qasam ieħor li jeħtieġ azzjoni li l-Kummissjoni identifikat kif xieraq huwa t-taħriġ fil-loġistika. Ir-rapporteur tagħkom jappoġġja l-proposta sabiex tiġi żviluppata ċertifikazzjoni rikonoxxuta b'mod reċiproku għall-ispeċjalisti tal-loġistika tat-trasport tal-merkanzija. Dan għandu jsir f'koperazzjoni mal-prattikanti u l-fornituri u l-aġenziji attwali ta' taħriġ iżda ċertifikazzjoni armonizzata għandu jkollha vantaġġi sostanzjali għal dawk li jimpjegaw u għall-impjegati. Hawnhekk wieħed għandu jżomm f'moħħu li l-opinjoni ta' l-esperti, kif preżentata quddiem il-kumitat fis-sessjoni ta' smigħ żgħira dwar il-loġistika, tikkunsidra li azzjoni li jkollha suċċess tkun dipendenti 45% fuq in-nies u 10% fuq l-infrastruttura. It-taħriġ huwa ċentrali għal settur tal-loġistika effiċjenti. Madankollu t-taħriġ u l-inizjattivi biex ikun estiż u mtejjeb m'għandhomx ikunu limitati għal dawk f'inkarigi maniġerjali jew għoljin. B'rabta ma' dan hemm ħafna evidenza ta' diffikultajiet fir-reklutaġġ fis-settur u dawn, fil-fehma tar-rapporteur tagħkom, jistgħu jingħelbu biss jekk jittejbu l-kundizzjonijiet soċjali u ta' xogħol fil-livelli kollha. Mandakollu, fil-fehma tar-rapporteur tagħkom il-komunikazzjoni tal-Kummissjoni ma' tpoġġix biżżejjed enfasi fuq il-ħtieġa għal trasport "intelliġenti". L-iżviluppi tekniċi li jirriferi għalihom u l-ħtieġa għal standards komuni huma importanti iżda huma s-sistemi ta' finanzjament li jeħtieġu jinbidlu sabiex jaffettwaw żvilupp reali fit-trasport "intelliġenti", kif ukoll l-estensjoni ta' l-Arkitettura Ewropea lill-Istati Membri kollha u biex is-sistemi kollha jkunu interoperattivi. Jenħtieġ li jsir studju u evalwazzjoni ulterjuri dwar il-kwistjoni ta' l-istandardizzazzjoni ta' l-unitajiet tal-kontejners. Fi kwalunkwe każ, din il-proposta ( COM(2004)0361 finali), għalkemm diġà kienet suġġetta għall-ewwel qari fil-Parlament, li għalih kien rapporteur il-kollega tagħna s-Sur Stockmann, qed tistenna Pożizzjoni Komuni mill-Kunsill. Waqt li l-utilità ta' dan jista' jidher evidenti ma' l-ewwel daqqa t'għajn għall-passaġġi ta' l-ilma interni, jibqa' l-fatt li numru ta' setturi, pereżempju s-settur ferrovjarju, huma tal-fehma li b'dan il-mod il-proposti tal-Kummissjoni ma jirriflettux ir-realitajiet ta' kuljum u li l-loġistika u t-trasferiment bejn mezzi tat-trasport mhux se jkunu faċilitati mil-legiżlazzjoni tal-Kummissjoni dwar l-istandardizzazzjoni. Mill-banda l-oħra jaf ikun hemm ir-riskju li standards oħrajn mill-blokkijiet kummerċjali ewlenin bħaċ-Ċina jew l-Istati Uniti jistgħu de facto jsiru normi. B'mod ugwali, waqt li huwa aċċettat li użu aktar effiċjenti tat-trasport fuq it-toroq għandu jnaqqas l-ispejjeż u l-ħsara lill-ambjent, hemm evidenza li billi jkunu permessi jużaw it-toroq trakkijiet ta' sittin tunnellata l-ammont ta' traffiku fir-toroq għandu jiżdied minflok jonqos, peress li tinżel l-ispiża għal kull kilometru ta' triq, u b'hekk jiġi attratt iktar traffiku ta' merkanzija fit-toroq. Konklużjoni Il-Kummissjoni għandha raġun tiżviluppa d-dibattitu dwar il-loġistika tat-trasport tal-merkanzija permezz tal-Komunikazzjoni tagħha u li tibda tiżviluppa proposti speċifiċi għal azzjoni, notevolment fuq it-taħriġ, l-istatistika u l-ottimizzazzjoni ta' l-użu ta' l-infrastruttura. Din l-inizjattiva hija ta' valur sakemm timxi 'l quddiem fuq il-bażi ta' konsultazzjoni mill-qrib mal-partijiet interessati u tkun marbuta ma' kunsiderazzjonijiet usa' ta' politika dwar l-objettivi ta' Liżbona u r-reviżjoni tal-politika tat-trasport. M'għandux jiġi meqjus li l-punt finali ta' dan l-eżerċizzju huwa proposti legiżlattivi ulterjuri għalkemm f'xi oqsma dan jaf ikun l-iktar għażla effettiva. F'xi oqsma l-Kummissjoni hija f'pożizzjoni tajba biex tirreaġixxi. Għandha rwol importanti bħala faċilitatur fl-iżvilupp ta' standards ta' taħriġ komuni u fit-titjib tal-bażi statistika. F'oqsma oħrajn, bħal fl-istandards għal unitajiet ta' tagħbija jew id-daqs tat-trakkijiet, proposti li diġà tressqu jeħtieġu skrutinju politiku mill-qrib sabiex jiżguraw li jtejbu l-loġistika tat-trasport tal-merkanzija mingħajr ma jsiru spejjeż żejda f'termini ta' ħsara lill-ambjent u spejjeż oħrajn. Ir-rapporteur tagħkom tistenna bil-ħerqa l-preżentazzjoni tal-pjan ta' azzjoni propost tal-Kummissjoni lill-Parlament aktar tard din is-sena. OPINJONI TAL-KUMITAT GĦALL-INDUSTRIJA, IR-RIĊERKA U L-ENERĠIJA għall-Kumitat għat-Trasport u t-Turiżmu dwar il-Loġistika tat-Trasport tal-Merkanzija fl-Ewropa - is-soluzzjoni għal mobilità sostenibbli Rapporteur għal opinjoni: Il-Kumitat għall-Industrija, ir-Riċerka u l-Enerġija jistieden lill-Kumitat għat-Trasport u t-Turiżmu, bħala l-Kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni li se jadotta: Jemmen illi l-azzjoni fil-livell ta' l-Unjoni Ewropea għandha: (a) tiffoka fuq miżuri li huma b'mod ċar fost il-kompetenzi ta' l-Istituzzjonijiet ta' l-UE u li mhumiex kwistjonijiet fil-qasam tas-sussidjarjetà jew li prinċipalment huma kompitu għall-operaturi industrijali nnifishom, (b) tagħti l-prijorità lill-appoġġ għal-loġistika tat-trasport, fejn dan jikkorrispondi għall-'White Paper dwar il-politika tat-trasport sa l-2010' u għar-reviżjoni tagħha f'nofs dan il-perjodu tagħha, u b'mod partikulari illi trendi s-sistemi tat-trasport iktar sostenibbli f'termini ekonomiċi, f'termini ta' konformità ma' standards soċjali, u f'termini tal-konsegwenzi tagħhom fuq l-ambjent dinji u lokali, (c) tagħmel mod illi l-loġistika fl-Istati Membri l-ġodda u l-konnessjonijiet transkonfinali bil-ferrovija, bil-baħar u bix-xmajjar, kemm fir-rigward ta' l-infrastruttura kif ukoll fir-rigward ta' softwer, ikunu parti ċentrali minn politika Ewropea sostenibbli fis-settur industrijali u tat-trasport; (d) tqis l-internalizzazzjoni progressiva ta' spejjeż soċjali u ambjentali esterni fis-settur tat-trasport bħala opportunità sabiex tiġi stimulata l-loġistika tat-trasport, li għandha twassal għal użu aħjar ta' l-infrastrutturi tat-toroq u tal-ferroviji, hekk kif juri l-eżempju ta' prattika tajba fl-Iżvizzera (Leistungsabhängige Schwerverkehrsabgabe - LSVA), (e) tiġbed l-attenzjoni għall-benefiċċji kbar li jinkisbu fl-effikaċja ekonomika u fil-ħarsien ta' l-ambjent meta l-proċessi loġistiċi jitħaffu, (f) tqiegħed l-enfasi fuq l-iżgurar ta' effiċjenza ikbar, u użu aħjar u rati ogħla ta' okkupazzjoni/użu ta' flotot ta' vetturi u ta' infrastruttura eżistenti, u li tiżgura li l-irwol u l-potenzjal ta' l-SMEs jilħqu l-ogħla massimu possibbli fi programmi ta' l-UE bħal Marco Polo u l-inizjattiva dwar l-Unitajiet ta' Tagħbija Intermodali ( 'Intermodal Loading Units (ILU)), (g) tgħaqqad fi standards komuni s-sistemi konvenzjonali għall-iskambju ta' informazzjoni bejn setturi ta' l-industrija tat-trasport bil-għan li l-loġistika ssir aktar effiċjenti, (h) tiġbed l-attenzjoni għall-impatt li l-ispejjeż ta' aċċess għal sistemi ta' trasport intelliġenti għandhom fuq l-intrapriżi żgħar u medji (SMEs), (i) tikkonċentra, fil-kuntest ta' netwerk iktar dens ta' konnessjonijiet u punti ta' konnessjoni intermodali, fuq strumenti loġistiċi li jiffavorixxu bidla lejn modalitajiet tat-trasport bil-ferrovija jew bil-baħar u bix-xmajjar, u b'hekk jitnaqqsu d-dipendenza tas-settur tat-trasport fuq iż-żejt u l-impatt ta' dan is-settur fuq l-ambjent. PROĊEDURA Il-Loġistika tat-Trasport tal-Merkanzija fl-Ewropa - is-soluzzjoni għal mobilità sostenibbli Numru tal-proċedura Kumitat responsabbli Opinjoni mogħtija minn Data tat-tħabbir fis-seduta plenarja Koperazzjoni aktar mill-qrib - data tat-tħabbir fis-seduta plenarja Rapporteur għal opinjoni Data tal-ħatra Rapporteur għal opinjoni preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss) PROĊEDURA Il-Loġistika tat-Trasport tal-Merkanzija fl-Ewropa Proċedura numru Kumitat responsabbli Data ta' l-awtorizzazzjoni mħabbra fis-seduta plenarja Kumitat(i) mitlub(a) jagħti/u opinjoni Data tat-tħabbir fil-plenarja Opinjoni(jiet) mhux mogħtija Data tad-deċiżjoni Koperazzjoni aktar mill-qrib Data tat-tħabbir fil-plenarja Rapporteur(s) Data tal-ħatra Rapporteur(s) preċedenti Eżami fil-kumitat Data ta' l-adozzjoni Riżultat tal-vot finali Membri preżenti għall-votazzjoni finali Sostitut/i preżenti għall-votazzjoni finali Sostitut(i) skond l-Artikolu 178(2) preżenti għall-votazzjoni finali Kummenti (disponibbli b'lingwa waħda biss)
Extracted from 15475598__REPORT__A6-2007-0286__MT.txt